பாடம் 24
நித்திய ஜீவனுக்கான வழி
நோக்கம்: இயேசு சொன்ன இரண்டு வழிகளைப் பற்றிப் பிள்ளைகளைச் சிந்திக்கச் செய்தல்.
வேத வாசிப்பு: சங்கீதம் 1; மத்தேயு 7:13-14; யோவான் 14:6
மனப்பாட வசனம்: பத்துக் கட்டளைகள் – புதிய வசனங்கள் இல்லை. பிள்ளைகள் கற்ற பகுதியை மீள்பார்வை செய்யுங்கள்.
பாடத்தை நடத்துதல்
தொடக்கப் புள்ளி
தானியத்தைத் தூற்றுவதைப் பற்றிப் பேசுங்கள். ஒரு முறத்தை வகுப்புக்குக் கொண்டுவந்து, அது எதற்குப் பயன்படுகிறது என்று பிள்ளைகளிடம் கேட்க முடிந்தால் நன்றாயிருக்கும். தானியத்தைச் சுற்றியுள்ள கரடுமுரடான தோலாகிய பதரிலிருந்து தானியத்தைப் பிரிக்கும்போது தானியத்தை வைத்திருக்க இது பயன்படுகிறது. தானியத்தை நாம் உணவுக்குப் பயன்படுத்தலாம்; பதர் பயனற்றது. அதைக் காற்றில் பறக்க விடுகிறோம்.
இன்றைய போதனையின் முக்கிய குறிப்புகள்
1. தாவீது ராஜா இரண்டு வகை மனிதரை விவரிக்கும் ஒரு சங்கீதத்தை எழுதினார். தேவனைப் பின்பற்றுகிறவர்கள் கனிதரும் மரங்களைப் போலவும், பின்பற்றாதவர்கள் பயனற்ற பதரைப் போலவும் இருக்கிறார்கள் என்று இந்தச் சங்கீதம் சொல்கிறது (சங்கீதம் 1:3-4). “தேவனுடைய ஊழியக்காரர்” என்ற புத்தகம் 4-ல் பிள்ளைகள் இந்தச் சங்கீதத்தை மனப்பாடப் பகுதியாகக் கற்றார்கள்.
2. வாழ்க்கை என்பது ஒரு குறிப்பிட்ட பாதைக்குச் செல்லும் ஒரு குறிப்பிட்ட வாசல் வழியாக நுழைவது போன்றது என்று இயேசு சொன்னார். அகன்ற வாசல் அகலமான பாதைக்கு வழிநடத்துகிறது; அது மிகவும் கவர்ச்சியாகத் தெரியும், ஆனால் உங்களை தேவனையும் அவருடைய கட்டளைகளையும் விட்டு விலகச் செய்யும். இது தேவபக்தியற்ற வழி; இது மரணத்துக்கும் அழிவுக்கும் செல்கிறது. வருத்தத்துக்குரிய விஷயம், பலர் அந்த அகன்ற வாசலைத் தெரிந்தெடுக்கிறார்கள் (மத்தேயு 7:13).
3. தம்முடைய வழியைப் பின்பற்றும்படி இயேசு நம்மை அவசரமாக அழைக்கிறார். இது ஒரு சிறிய வாசல் வழியாக, மிகவும் கடினமான, குறைவானவர்கள் செல்லும் இடுக்கமான பாதையில் நுழைவது போன்றது. ஆனாலும், வாழ்க்கைப் பாதை எவ்வளவு கடினமாயிருந்தாலும், நம் பரலோகத் தகப்பனின் வீட்டுக்குச் செல்லும் பாதையில் இயேசு எப்போதும் நம் பக்கத்திலேயே இருக்கிறார். நாம் நம்மை இயேசுவுக்கு ஒப்புக்கொடுக்கும்போது தொடங்கும் நித்திய ஜீவனின் பாதை இதுவே. படம் 24-ஐக் காட்டுங்கள். இங்கே இயேசு தம்முடைய இடுக்கமான பாதையைச் சுட்டிக் காட்டுகிறார். வாழ்க்கையில் பின்பற்றுவதற்கு இதுவே சிறந்த வழி (மத்தேயு 7:13-14; யோவான் 14:6).
4. இந்தப் பாடத்தொகுப்பிலுள்ள பல்வேறு மனிதரின் கதைகளைப் பயன்படுத்தி, அவர்கள் இடுக்கமான பாதையில் தேவனுடைய வழியையோ, அகன்ற பாதையில் தேவபக்தியற்ற வழியையோ எவ்வாறு தெரிந்தெடுத்தார்கள் என்பதைக் காட்டுங்கள்.
உதாரணங்கள்:
பாடங்கள் 11, 12: எஸ்தரின் மாமாவாகிய மொர்தெகாய் தேவனுடைய வழியைத் தெரிந்தெடுத்தான். பிரதம மந்திரியாகிய ஆமான் தீய வழியைத் தெரிந்தெடுத்தான்.
பாடம் 9: நினிவே மக்கள் தேவபக்தியற்ற வழியிலிருந்து தேவனுடைய வழிக்குத் திரும்பினார்கள்.
பாடங்கள் 17, 18: தானியேல் தேவனுடைய வழியைத் தெரிந்தெடுத்தான்; அந்தச் சூழ்நிலையில் அது மிகவும் கடினமான பாதை. தானியேலுக்கு எதிராகச் சதி செய்த தீய மனிதர்கள் தேவபக்தியற்ற வழியைத் தெரிந்தெடுத்தார்கள்.
கதைக்கு நமது பதிலளிப்பு
நீங்கள் ஒவ்வொருவரும் எந்தப் பாதையில் செல்கிறீர்கள் என்று மிகக் கவனமாகச் சிந்திக்க விரும்புகிறேன். நீங்கள் இயேசுவோடு நடக்கிறீர்களா?
இதைக் குறித்து அதிகம் அறிய விரும்புகிறவர்கள் என்னிடமோ, வேறொரு ஆசிரியரிடமோ, போதகரிடமோ வந்து பேச எப்போதும் வரவேற்கப்படுகிறீர்கள். பிள்ளைகள் பிரியப்படுத்த விரும்புவார்கள்; ஆகவே இயேசுவைப் பின்பற்ற விரும்புகிறவர்களைக் கை உயர்த்தச் சொன்னால் அல்லது எழுந்து நிற்கச் சொன்னால், உண்மையில் அந்த நோக்கம் இல்லாதவர்களும் பலர் அப்படிச் செய்வார்கள். பரிசுத்த ஆவியானவரே தாம் அழைக்கிற எவரையும் தாமாகவே உங்களிடம் வரத் தூண்டுவார்.
மனப்பாட வசனங்களைப் பதிய வைத்தல்
எல்லாப் பிள்ளைகளும் எல்லாக் கட்டளைகளையும் சொல்வதற்குப் பதிலாக, வகுப்பை இரண்டு அல்லது அதற்கு மேற்பட்ட குழுக்களாகப் பிரித்து, ஒவ்வொரு குழுவும் முறைப்படி ஒரு கட்டளையைச் சொல்லட்டும். ஒரு பிள்ளை மட்டும் தனியாகச் சொல்ல விடாதீர்கள்; மற்றவர்கள் சலிப்படைவார்கள்.
படம் 24 பற்றிய குறிப்பு: நரகத்தைப் பற்றி வேதாகமம் அதிகம் சொல்லவில்லை. நமக்கு உறுதியாகத் தெரிந்தது, அது ஒளிக்கும் அன்புக்கும் ஊற்றாகிய தேவனை விட்டு முழுமையாகவும் நித்தியமாகவும் பிரிந்திருக்கும் இடம் என்பதே. ஆகவே அது பயங்கரமாயிருக்கும். இதைப் படங்களில் காட்டுவது கடினம். நம்மைப் படைத்து நேசிக்கிற தேவனைவிட்டுப் பிரிந்திருப்பதை விட மோசமானது எதுவுமில்லை என்பதையே இந்தப் படம் நமக்குக் காட்ட விரும்புகிறது.
